CELEX: 32018D1716
Language: hu
Date: 2018-11-13 00:00:00
Title: A Bizottság (EU) 2018/1716 végrehajtási határozata (2018. november 13.) az Oktatási, Audiovizuális és Kulturális Végrehajtó Ügynökség létrehozásáról szóló 2013/776/EU végrehajtási határozat módosításáról

14.11.2018   
               
               
                  HU
               
               
                  Az Európai Unió Hivatalos Lapja
               
               
                  L 286/33
               
            
         A BIZOTTSÁG (EU) 2018/1716 VÉGREHAJTÁSI HATÁROZATA
         (2018. november 13.)
         az Oktatási, Audiovizuális és Kulturális Végrehajtó Ügynökség létrehozásáról szóló 2013/776/EU végrehajtási határozat módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikkére,
         mivel:
         
                     (1)
                  
                  
                     Az (EU) 2018/1475 európai parlamenti és tanácsi rendelet (2) meghatározza az Európai Szolidaritási Testület jogi keretét, amely lehetőséget biztosít a fiatalok számára, hogy szolidaritási tevékenységekben vegyenek részt. A program hozzá fog járulni a kielégítetlen társadalmi szükségletek kezeléséhez és a közösségek megerősítéséhez, valamint a fiatalok egyéni, oktatási, társadalmi, állampolgári és szakmai fejlődéséhez.
                  
               
                     (2)
                  
                  
                     Az Európai Szolidaritási Testület fellépése egy részének igazgatása olyan szakmai projektek végrehajtását foglalja magában, amelyekhez nincs szükség politikai döntéshozatalra, és amelyek a teljes projektciklusban magas szintű szakmai és pénzügyi kompetenciát igényelnek.
                  
               
                     (3)
                  
                  
                     Az Oktatási, Audiovizuális és Kulturális Végrehajtó Ügynökség (a továbbiakban: Ügynökség) bebizonyította, hogy hatékony megközelítést alkalmaz az uniós programok igazgatása terén. A rábízott programok igazgatása során az évek során kiépítette kompetenciáját, készségeit és kapacitását.
                  
               
                     (4)
                  
                  
                     Az 58/2003/EK rendelet 3. cikkének (1) bekezdésével összhangban elvégzett költség-haszon elemzés rámutatott mindazokra a mennyiségi és minőségi előnyökre, amelyek abból származnak, hogy az Európai Szolidaritási Testület fellépései egy részének igazgatását az Ügynökségre bízzák.
                  
               
                     (5)
                  
                  
                     A „házon belüli opcióval” való költség-összehasonlítás tekintetében a költség-haszon elemzés nettó jelenértékben 30 %-kal hatékonyabbnak és költségkímélőbbnek ítélte a feladatok Ügynökség általi igazgatását. Az Ügynökség számára átadni tervezett új tevékenységek összhangban vannak jelenlegi megbízatásával és küldetésével. Ugyanakkor meglévő tevékenységeinek – mint például az 1288/2013/EU európai parlamenti és tanácsi rendelet (3) által létrehozott Erasmus+ programból rábízott, az Európai önkéntes szolgálathoz kapcsolódó projektek – folytatását is jelentik. Emellett az Európai Szolidaritási Testület érdekelt felei is profitálnának az Ügynökség programirányítás terén szerzett tapasztalataiból. Ezzel szemben a házon belüli intézkedés zavart okozna, mivel az átadni tervezett tevékenységeket sosem irányították a programgazda főigazgatóságok, amelyek nem rendelkeznek a tevékenységek belső irányításához szükséges kapacitással.
                  
               
                     (6)
                  
                  
                     Ezért az Ügynökségre kell ruházni az Európai Szolidaritási Testület (EU) 2018/1475 rendelet szerinti új fellépése egyes részeinek megvalósításával kapcsolatos felelősséget, a 2013/776/EU bizottsági végrehajtási határozatot (4) pedig ennek megfelelően módosítani kell.
                  
               
                     (7)
                  
                  
                     E határozat és az érintett fellépés következetes végrehajtásának biztosítása érdekében biztosítani kell, hogy az Ügynökség az e fellépés végrehajtásához kapcsolódó feladatait az (EU) 2018/1475 rendelet hatálybalépésének napjától végezze.
                  
               
                     (8)
                  
                  
                     Az ebben a végrehajtási határozatban előírt intézkedések összhangban vannak a Végrehajtó Ügynökségek Bizottságának véleményével,
                  
               ELFOGADTA EZT A HATÁROZATOT:
         
            1. cikk
            A 2013/776/EU végrehajtási határozat 3. cikke (1) bekezdésének első albekezdése a következő f) ponttal egészül ki:
            
               
                           „f)
                        
                        
                           az Európai Szolidaritási Testület.
                           Az Ügynökség megbízást kap az Európai Szolidaritási Testület jogi keretét meghatározó rendelet (*1) 5. cikkének (3) bekezdésében említett, az Európai Szolidaritási Testület célkitűzéseihez hozzájáruló egyéb uniós programok részére biztosítandó szolgáltatások nyújtására is.
                        
                     
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
            Ezt a rendeletet az Európai Szolidaritási Testület jogi keretét meghatározó alap-jogiaktus (5) hatálybalépésének napjától kell alkalmazni.
         
         
            Kelt Brüsszelben, 2018. november 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 11., 2003.1.16., 1. o.
         
         
            (2)  Az Európai Parlament és a Tanács (EU) 2018/1475 rendelete (2018. október 2.) az Európai Szolidaritási Testület jogi keretének meghatározásáról és az 1288/2013/EU rendelet, az 1293/2013/EU rendelet, valamint az 1313/2013/EU határozat módosításáról (HL L 250., 2018.10.4., 1. o.).
         
            (3)  Az Európai Parlament és a Tanács 1288/2013/EU rendelete (2013. december 11.) az „Erasmus+” elnevezésű uniós oktatási, képzési, ifjúsági és sportprogram létrehozásáról, valamint az 1719/2006/EK, az 1720/2006/EK és az 1298/2008/EK határozat hatályon kívül helyezéséről (HL L 347., 2013.12.20., 50. o.).
         
            (4)  A Bizottság 2013/776/EU végrehajtási határozata (2013. december 18.) az Oktatási, Audiovizuális és Kulturális Végrehajtó Ügynökség létrehozásáról és a 2009/336/EK határozat hatályon kívül helyezéséről (HL L 343., 2013.12.19., 46. o.).
         
            (5)  Lásd a 2. lábjegyzetet.